Jaarlikse fietstoer hou baie verrassings in | News24
Jaarlikse fietstoer hou baie verrassings in
; By die bekendstelling van die Makro Bestmed Fietstoer en Prettrappe, in samewerking met Die Burger, is, van links, Mario Rivabella, fietsryer Anriette Schoeman en Zama Hena.Foto:CHARLES PULLEN
DIE Makro Bestmed Fietstoer en Prettrappe wat op Saterdag, 9 September plaasvind in samewerking met Die Burger gaan vanjaar 'n baie groot geleentheid wees met reuse gelukkige trekkinge, medaljes en prysgeld op die spel.
Makro, Bestmed en Mecer se groot bydrae tot die borgskap van die toer het dit moontlik gemaak om weer vanjaar 'n volledige bergfietswedren van topgehalte op Sondag, 10 September aan te bied. Die Laerskool Lorraine en NMU span vanjaar saam om die fietsryfees 'n spog geleentheid te maak.
Totem het ook vanjaar in 'n groot mate tot die toer toegetree deur verskeie pad- en bergfietse as gelukkige trekkinge te borg.
Thule Port Elizabeth skenk ook vanjaar twee Thule-fietsdrarakke as gelukkige trekkinge. Makro skenk ook 'n R75-koopbewys aan elke ryer wat aanlyn inskryf.
Die toer vorm vanjaar deel van die Bestmed Nasionale Fietsry-reeks en die wedren is vanjaar ook 'n CANSA-byeenkoms wat beteken dat elke ryer wat aan die wedren deelneem 'n bydra tot die stryd teen kanker gaan lewer.
Bestmed/ASG skenk ook R10 aan Cansa vir elke ryer wat aan die toer deelneem.
Elke ryer wat die 90km en 30km afstand voltooi sal 'n pragtige medalje ontvang. Die groot verrassing is dat ryers wat vanjaar aan die 1km, 5km en 10km prettrappe deelneem ook medaljes sal ontvang.
Al die deelnemers van die bergfietswedren wat vanjaar by Hopewell in die Groenbossies- omgewing plaasvind, sal ook medaljes ontvang. Daar sal ook vanjaar ouderdomskategoriemedaljes en prysgeld in die bergfietswedren aangebied word.
Vanjaar is daar weer prysgeld op die spel in die "Ultimate Quest" vir mans en vroue in die pad- en bergfietswedrenne. Medaljes is op die spel vir alle ryers wat hulle afstande voltooi sowel as goud, silwer en brons vir die wenners van die verskillende ouderdomskategorieë.
In die bergfietswedren is daar prysgeld op die spel vir die 55km wedren. Die padwedren oor 90km gaan vanjaar weer oor die pragtige Maitlands klim en langs Seaview plaasvind.
Die meer onfikse ryers kan aan die 30km wedren deelneem wat weer absoluut op 'n plat roete gaan plaasvind. Daar sal ook prettrappe vir die familie oor 5km en 10km aangebied word, sowel as die 1km Kiddies-wedren.
Die bergfietswedren bied vanjaar meer afstande aan. Daar sal 'n wedren oor 55km plaasvind asook prettrappe oor 30km en 10km.
Seaman's Renault/KIA gaan weer 12 diensvoertuie verskaf wat na die veiligheid van die ryers sal omsien. Die NMBM se verkeerspolisie sal sorg dat alles op die roete ordelik verloop.
Die "Tranewa" sal sorg dat geen ryers agter gelaat word nie.
Powerade gaan verseker dat niemand op die roete dors sal word met die drie waterpunte wat tot beskikking van die ryers sal wees nie.
Klinicare en Nurtitech sal sorg dat die ryers baie oulike geskenkpakkies gaan ontvang.
Daar word weer vanjaar 'n groot fees saam met die toer aangebied. Hansworse, voedsel en speelgoedstalletjies, springkastele, trapkarre, "hotrods" en 'n veteraanmotoruitstalling, sowel as die Lorraine-blaasorkes sal sorg vir groot vermaak.
Ander items wat vanjaar tydens die fees aangebied word, is verfbalskiet, Bulletjie-rugby, netbal en pa's wat mekaar op die netbalbaan die stryd gaan aansê. Daar gaan dan ook vanjaar 'n biertent wees met TV-skerms waarop die rugby gekyk kan word.
Die groot trekpleister is wel die baie en groot gelukkige trekkinge. Africa Silks gaan vanjaar sorg vir 'n pragtige syduvet ter waarde van duisende rande as 'n gelukkige trekking. Silks Africa Anriette-velsorgprodukte, geskenk deur Silks Africa, sal ook gewen kan word.
Continental sal ook weer vanjaar sorg dat gelukkige ryers uitstekende bande as gelukkige prys kan wen. Dan sal daar baie speelgoed-pryse op die spel wees vir die kinders.
Die eerste groep ryers sal Saterdag om 7vm vanaf die Laerskool Lorraine wegspring. Die res van die groepe sal daarna met 5-minuutintervalle wegspring.
Meer inligting oor die toer en aanlyninskrywings is beskikbaar by www.lorrainecycletour.co.za en op die Makro Bestmed Cycle Tour Facebook blad. Vir meer inligting kontak Jenny by 041 367 1125.